過左伯桃羊角哀墓
作者：周邦彥
朝代：宋

paragraphs: 古交久淪喪，末世尤反覆。
谷風歌焚輪，黄鳥譬伐木。
永懷羊與左，重義踰血屬。
客行干楚王，冬雪無斗粟。
傾糧活一士，誓不俱死辱。
風雲爲慘變，鳥獸同躑躅。
角哀哭前途，伯桃槁空谷。
終乘大夫車，千騎下棺櫝。
子長何所疑，舊史刊不錄。
獨行貴苟難，義俠輕殺戮。
雖云匪中制，要可興薄俗。
荒墳鄰萬鬼，溘死皆碌碌。
何事荆將軍，操戈相窘逐。